b'\n_START_ARTICLE_\nLapinkangas (Oulu)\n_START_SECTION_\nMaisema- ja luontoarvot\n_START_PARAGRAPH_\nKaupunginosan maastoa hallitsevat laajat mets\xc3\xa4- ja suoalueet, jotka Oulujoen rannalla muuttuvat laajoiksi niitty- ja peltoalueiksi. Alue on liitetty Oulun yleiskaavaan ja on valtakunnallisesti maisemainventoitu yhdeksi arvokkaista perinnemaisema-alueista. Inventoinnilla rajataan rakentamista ja halutaan pit\xc3\xa4\xc3\xa4 maanviljelysalueet maatalouden k\xc3\xa4yt\xc3\xb6ss\xc3\xa4. Alueelle tyypillisi\xc3\xa4 el\xc3\xa4imi\xc3\xa4 ovat muiden muassa hirvet, kurjet, mets\xc3\xa4linnut ja vesilinnut. Alueella voi n\xc3\xa4hd\xc3\xa4 my\xc3\xb6s mets\xc3\xa4kauriin, jonka kanta on lis\xc3\xa4\xc3\xa4ntynyt 2000-luvulla. Joessa aikaisemmin runsaampana kantana asustanut piisami on v\xc3\xa4hentynyt huomattavasti Oulujoen padotuskorkeuden noston johdosta. Alueella tehd\xc3\xa4\xc3\xa4n joka vuosi havaintoja suurpedoista, kuten ketuista, m\xc3\xa4yrist\xc3\xa4, karhuista, susista ja ilveksist\xc3\xa4. Syksyisin lintujen muuttoaikaan viljelyspelloilla n\xc3\xa4hd\xc3\xa4\xc3\xa4n laulujoutsenia jopa 150 yksil\xc3\xb6n parvissa. Kaupunginosan el\xc3\xa4imist\xc3\xb6n monimuotoisuuden mahdollistavat erityyppiset maastotyypit, v\xc3\xa4h\xc3\xa4inen asutus sek\xc3\xa4 laajojen er\xc3\xa4maa-aluiden l\xc3\xa4heisyys. Sanginsuu\xe2\x80\x93Lapinkangas-kaupunginosilla kyseiset luontoarvot ovat Oulussa merkitt\xc3\xa4vimm\xc3\xa4t.\n_START_SECTION_\nHistoria\n_START_PARAGRAPH_\nLapinkankaan alueella on ollut jo kivikaudella asutusta. Peurasuon alueelta, joka sijaitsee noin yhden kilometrin Metelim\xc3\xa4est\xc3\xa4 pohjoiseen, on l\xc3\xb6ydetty Oulun yliopiston kaivauksissa kivikauden aikaista asutusta ja esineist\xc3\xb6\xc3\xa4. Kaupunginosan vanhimmat rakennukset sijaitsevat Oulujoen rantat\xc3\xb6rmill\xc3\xa4. Vanhoista saman suvun omistamista tiloista mainittakoon 1500\xe2\x80\x931600-luvuilla perustetut Lappi, Kinnula, Tervaoja, Peltoharju, Turkka, Tyni ja nykyinen Parkkisen tila, joka oli aiemmin Junnelius-suvun hallinnassa. Kyseiset tilat ovat kulttuurihistoriallisesti inventoituja kohteita. Alueella on harjoitettu maanviljelyksen lis\xc3\xa4ksi muun muassa tervan- ja tiilenpolttoa. My\xc3\xb6s kalastus on ollut t\xc3\xa4rke\xc3\xa4 elinkeino. Alueella on sijainnut useita lohipatoja, muiden muassa suurpadoista Turkka ja Lappi. Pienempi\xc3\xa4 apajia ovat olleet Paaso, Pukki, Tervaoja, Rahkola ja Syv\xc3\xa4apaja. Lapinkangas on kuulunut aiemmin Oulujoen kuntaan. Kunnan lakattua 1965 se liitettiin Oulun kaupunkiin.'